Document ID: 32006L0028

KOMISIJOS DIREKTYVA 2006/28/EB
2006 m. kovo 6 d.
iš dalies keičianti Tarybos direktyvą 72/245/EEB dėl transporto priemonių radijo trukdžių (elektromagnetinio suderinamumo) ir Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo, siekiant jas suderinti su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo (1), ypač į jos 13 straipsnio 2 dalį,
atsižvelgdama į 1972 m. birželio 20 d. Tarybos direktyvą 72/245/EEB dėl transporto priemonių radijo trukdžių (elektromagnetinio suderinamumo) (2), ypač jos 4 straipsnį,
kadangi:
(1)
Direktyva 72/245/EEB - tai viena iš tipo patvirtinimo procedūros, kuri buvo nustatyta Direktyva 70/156/EEB, atskirųjų direktyvų.
(2)
Siekdama sustiprinti transporto priemonių saugumą skatinant technologijų, naudojančių automobilinių mažojo nuotolio radarinius įrenginius, vystymą ir diegimą Komisija 2004 m. liepos 8 d. sprendimu 2004/545/EB dėl radijo spektro 79 GHz dažnių juostoje suderinimo automobilinių mažojo nuotolio radijo ryšio įrenginių naudojimui Bendrijoje (3) ir 2005 m. sausio 17 d. Komisijos sprendimu 2005/50/EB dėl 24 GHz radijo dažnių juostos suderinimo automobilinių mažojo nuotolio radaro ryšio įrenginių terminuotam naudojimui Bendrijoje (4) suderino abiejų radijo dažnio juostų naudojimą.
(3)
Pagal Sprendimą 2005/50/EB 24 GHz mažojo nuotolio radarinių įrenginių naudojimo laikotarpis yra ribotas, o valstybės narės turi sukurti stebėsenos sistemą, kad kiekybiškai įvertintų transporto priemonių su 24 GHz mažojo nuotolio radariniais įrenginiais, įregistruotų jų teritorijoje, skaičių.
(4)
Direktyva 72/245/EB su pakeitimais, padarytais Komisijos direktyva 2005/49/EB (5), valstybėms narėms buvo suteiktos atitinkamos priemonės šiai stebėsenai vykdyti. Direktyva 70/156/EB buvo atitinkamai iš dalies pakeista minėta Direktyva.
(5)
Per tą laiką tapo akivaizdu, kad galima supaprastinti tokių duomenų apie 24 GHz mažojo nuotolio radarinius įrenginius pateikimo tvarką ir kad nebūtina stebėsenos tikslais reikalauti atitikties pažymėjimuose be duomenų apie 24 GHz mažojo nuotolio radarinius įrenginius papildomai pateikti duomenis apie 79 GHz mažojo nuotolio radarinių įrenginių naudojimą, kadangi 79 GHz juosta nesukelia trukdžių kitiems įrenginiams, o jos naudojimas nėra ribojamas. Todėl tikslinga pakeisti Direktyvoje 72/245/EB esančius su 24 GHz mažojo nuotolio radarinių įrenginių naudojimu susijusius reikalavimus bei iš jos išbraukti su 79 GHz mažojo nuotolio radarinių įrenginių naudojimu susijusius reikalavimus. Ši direktyva nedaro įtakos transporto priemonių, kuriose nėra 24 GHz mažojo nuotolio radarinių įrenginių, esamų patvirtinimų galiojimui.
(6)
Patvirtinimus išduoda tik techninės tarnybos pagal Direktyvos 72/245/EEB III C priede pateiktą pavyzdį. Šiame procese nedalyvauja jokia kita institucija ar administracija. Todėl šiuo metu reikalaujamas papildomas patvirtinimo antspaudavimas nėra būtinas ir yra panaikinamas.
(7)
Todėl reikėtų atitinkamai iš dalies pakeisti Direktyvą 72/245/EEB.
(8)
Direktyvos 72/245/EEB pakeitimai turi įtakos Direktyvai 70/156/EEB. Todėl būtina atitinkamai iš dalies pakeisti Direktyvą 70/156/EEB.
(9)
Šioje direktyvoje numatytos priemonės atitinka Direktyvos 70/156/EEB 13 straipsniu įsteigto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 72/245/EEB pakeitimas
Direktyva 72/245/EEB iš dalies keičiama taip:
1)
I priedo 2.1.14 punktas išbraukiamas;
2)
II A priedas iš dalies keičiamas taip:
a)
12.7.1 punktas keičiamas taip:
„12.7.1.
Transporto priemonė su 24 GHz mažojo nuotolio radariniais įrenginiais: Taip/Ne/Neprivaloma (išbraukti netaikomą)“;
b)
12.7.2 punktas išbraukiamas;
3)
III A priedo priedėlis iš dalies keičiamas taip:
a)
1.3.1 punktas keičiamas taip:
„1.3.1.
Transporto priemonė su 24 GHz mažojo nuotolio radariniais įrenginiais: Taip/Ne/Neprivaloma (išbraukti netaikomą)“;
b)
1.3.2 punktas išbraukiamas.
4)
III C priede esantis įrašas „Administracijos antspaudas“ ir langelis, kuriame jis įrašytas, išbraukiami.
2 straipsnis
Direktyvos 70/156/EEB pakeitimas
Direktyva 70/156/EEB iš dalies keičiama taip:
1)
I priedas iš dalies keičiamas taip:
a)
12.7.1 punktas keičiamas taip:
„12.7.1.
Transporto priemonė su 24 GHz mažojo nuotolio radariniais įrenginiais: Taip/Ne/Neprivaloma (išbraukti netaikomą)“;
b)
12.7.2 punktas išbraukiamas;
2)
III priedo I dalies A skirsnis iš dalies keičiamas taip:
a)
12.7.1 punktas keičiamas taip:
„12.7.1.
Transporto priemonė su 24 GHz mažojo nuotolio radariniais įrenginiais: Taip/Ne/Neprivaloma (išbraukti netaikomą)“;
b)
12.7.2 punktas išbraukiamas;
3)
IX priedo visų atitikties pažymėjimo pavyzdžių 2 pusėje esantis tekstas iš dalies keičiamas taip:
a)
50 punktas keičiamas taip ir papildomai įrašoma tokia išnaša:
„50.
Pastabos (6):
b)
50.1, 50.2 ir 50.3 punktai išbraukiami.
3 straipsnis
Perkėlimas į nacionalinės teisės aktus
1. Valstybės narės priima ir paskelbia įstatymus bei kitus teisės aktus, kurie, įsigalioję ne vėliau kaip iki 2006 m. birželio 30 d., įgyvendina šią direktyvą. Jos nedelsdamos pateikia Komisijai tų nuostatų tekstus bei tų nuostatų ir šios direktyvos koreliacijos lentelę.
Jos taiko tas nuostatas nuo 2006 m. liepos 1 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai nacionalinių teisės aktų, kuriuos jos priėmė šios direktyvos taikymo srityje, pagrindinių nuostatų tekstus.
4 straipsnis
Įsigaliojimas
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
5 straipsnis
Adresatai
Ši direktyva skirta valstybėms narėms.
Priimta Briuselyje, 2006 m. kovo 6 d.

Labels: 12
8
1
15